## Odluka o izmjeni i dopunama Odluke o utvrđivanju plaća i drugih primanja predsjednika i članova uprava trgovačkih društava

### NN 46/2012 (23.4.2012.), Odluka o izmjeni i dopunama Odluke o utvrđivanju plaća i drugih primanja predsjednika i članova uprava trgovačkih društava

VLADA REPUBLIKE HRVATSKE

1145

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 19. travnja 2012. godine donijela

ODLUKU

O IZMJENI I DOPUNAMA ODLUKE O UTVRĐIVANJU PLAĆA I DRUGIH PRIMANJA PREDSJEDNIKA I ČLANOVA UPRAVA TRGOVAČKIH DRUŠTAVA

I.

U Odluci o utvrđivanju plaća i drugih primanja predsjednika i članova uprava trgovačkih društava (»Narodne novine«, br. 83/2009, 3/2011 i 3/2012) točka IV. mijenja se i glasi:

»Nadzorni odbor, odnosno drugi nadležni organ trgovačkog društva (u daljnjem tekstu: nadzorni odbor) može za predsjednika i članove uprave ugovoriti godišnju nagradu – varijabilni dio plaće (u daljnjem tekstu: stimulativnu nagradu), i to isključivo:

1. u trgovačkim društvima koja posluju s dobiti u 2012. godini i u kojima je nadzorni odbor pozitivno ocijenio realizaciju plana restrukturiranja trgovačkog društva;

2. u trgovačkim društvima koja ne posluju s dobiti u 2012. godini, pod uvjetom da je došlo do smanjenja gubitaka u poslovanju trgovačkog društva, da je nadzorni odbor ocijenio da je poslovanje u skladu s poslovnim planom društva za 2012. i da je pozitivno ocijenio realizaciju plana restrukturiranja trgovačkog društva.

Kriterije za stimulativno nagrađivanje predsjednika i članova uprava trgovačkih društava iz stavka 1. ove točke utvrđuje nadzorni odbor.

Kriteriji iz stavka 2. ove točke moraju biti mjerljivi i usporedivi s poslovnim rezultatima društva u prethodnoj godini, te sadržavati i druge pokazatelje pogodne za ocjenjivanje učinkovitosti obavljanja osnovne djelatnosti pojedinog trgovačkog društva, njegovog razvoja i restrukturiranja, kao i povećanog doprinosa državnom proračunu Republike Hrvatske.

Stimulativna nagrada može se isplatiti jednokratno, nakon usvajanja financijskog izvješća za prethodnu godinu.«.

II.

Iza točke IV. dodaju se točke IV.a, IV.b, IV.c, IV.d i IV.e koje glase:

»IV.a

Za potrebe stimulativnog nagrađivanja iz točke IV. ove Odluke, trgovačka se društva razvrstavaju prema veličini na:

– mala,

– srednje velika i

– velika.

Razvrstavanje iz stavka 1. ove točke obavlja se prema kriterijima:

– broja stalno zaposlenih,

– ukupnog prihoda i

– operativne dobiti (EBITDA), sukladno niže navedenoj tablici:

|  |  |  |  |
| --- | --- | --- | --- |
| TRGOVAČKA DRUŠTVA | BROJ STALNO ZAPOSLENIH | UKUPNI PRIHOD U MIL. KUNA | OPERATIVNA DOBIT (EBITDA)U MIL. KUNA |
| mala | 1 – 200 | 10 – 200 | 2 – 10 |
| srednje velika | 201 – 3000 | 200 – 2.000 | 10 – 100 |
| velika | više od 3001 | više od 2.000 | više od 100 |

Trgovačka društva razvrstavaju se prema veličini sukladno stavku 1. ove točke, pod uvjetom da zadovolje najmanje dva od tri postavljena kriterija iz stavka 2. ove točke.

Odluku o razvrstavanju trgovačkog društva donosi nadzorni odbor.

IV.b

Stimulativna nagrada u smislu ove Odluke određuje se u postotku od umnoška bruto plaće na mjesečnoj razini s brojem mjeseci u godini.

Postotak iz stavka 1. ove točke može biti određen najviše:

– do 60% za mala trgovačka društva,

– do 70% za srednje velika trgovačka društva i

– do 80% za velika trgovačka društva.

IV.c

Ostala prava predsjednika i članova uprava trgovačkih društava mogu se ugovoriti u opsegu i najviše do razine prava dužnosnika uređenih Zakonom o obvezama i pravima državnih dužnosnika (»Narodne novine«, br. 101/98, 135/98, 105/99, 25/2000, 73/2000, 131/2000, 30/2001, 59/2001, 114/2001, 153/2002, 154/2002, 163/2003, 16/2004, 30/2004, 105/2004, 187/2004, 92/2005, 121/2005, 136/2005, 151/2005, 141/2006, 17/2007, 34/2007, 82/2007, 107/2007, 60/2008, 38/2009 i 150/2011), Odlukom o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije, te načinu odobravanja službenih putovanja (»Narodne novine«, broj 5/2012) i Odlukom o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika (»Narodne novine«, broj 44/2005 – pročišćeni tekst).

IV.d

Pravila iz točaka IV., IV.a, IV.b i IV.c ove Odluke primjenjuju se za rezultate poslovanja u 2012. godini.

IV.e

Za ostvarivanje višegodišnjeg plana (tri ili više godina) poslovanja trgovačkog društva, sukladno kriterijima iz ove Odluke, može se ugovoriti i posebna stimulativna nagrada predsjedniku i članovima uprave trgovačkog društva, koja može iznositi do 25% od umnoška mjesečne bruto plaće i ugovorenog razdoblja u mjesecima.

Posebna stimulativna nagrada može se isplatiti jednokratno, nakon usvajanja financijskog izvješća za zadnju poslovnu godinu ugovorenog razdoblja.«.

III.

O provedbi ove Odluke nadzorni odbor trgovačkog društva dužan je izvijestiti Vladu Republike Hrvatske.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 120-02/12-01/01
Urbroj: 50301020-12-3
Zagreb, 19. travnja 2012.

Predsjednik
Zoran Milanović, v. r.

Odluka, NN 46/2012-1145